b'\n_START_ARTICLE_\nKullervo (Kiven n\xc3\xa4ytelm\xc3\xa4)\n_START_SECTION_\nYleist\xc3\xa4\n_START_PARAGRAPH_\nKullervo on viisin\xc3\xa4yt\xc3\xb6ksinen tragedia, joka perustuu Kalevalasta lainattuun Kullervon tarinaan. Se on ensimm\xc3\xa4inen Kiven kirjoittama n\xc3\xa4ytelm\xc3\xa4, ja sit\xc3\xa4 on kutsuttu \xe2\x80\x9densimm\xc3\xa4iseksi suomenkieliseksi murhen\xc3\xa4ytelm\xc3\xa4ksi\xe2\x80\x9d. Tapahtumien liikkeellepanevana voimana on n\xc3\xa4ytelm\xc3\xa4n nimihenkil\xc3\xb6n kokema sosiaalinen h\xc3\xa4pe\xc3\xa4, kun h\xc3\xa4net veljesriitojen vuoksi myyd\xc3\xa4\xc3\xa4n orjaksi. Katkeroitunut nuorukainen kylv\xc3\xa4\xc3\xa4 ymp\xc3\xa4rilleen kostoa ja vihaa muun muassa surmaamalla em\xc3\xa4nt\xc3\xa4ns\xc3\xa4 ja viettelem\xc3\xa4ll\xc3\xa4 sisarensa. Lopuksi h\xc3\xa4n tekee itsemurhan.\n_START_SECTION_\nTaustaa\n_START_PARAGRAPH_\nAiheen valintaan Aleksis Kivi sai vaikutteita yliopisto-opettajanaan toimineelta Fredrik Cygnaeukselta, joka oli vuonna 1853 julkaissut tutkielman Det tragiska elementet i Kalevala ja k\xc3\xa4sitteli aihetta my\xc3\xb6s luennoillaan. Cygnaeus piti Kullervo-jaksoa Kalevalan olennaisimpana osana. Kivi otti teokselleen mallia muun muassa antiikin aikakauden tragedioista ja Shakespearen Hamletista. H\xc3\xa4nen Kullervo-hahmonsa on n\xc3\xa4hty my\xc3\xb6s kannanottona fennomanian ideologiaan: Kivi ei hyv\xc3\xa4ksynyt itselleen sovitettua roolia suomalaisen puolueen \xc3\xa4\xc3\xa4nitorvena._NEWLINE_SKS:n j\xc3\xa4rjest\xc3\xa4m\xc3\xa4n kirjoituskilpailun rahoittajana oli suomenven\xc3\xa4l\xc3\xa4inen fennomaani Nikolai Kiseleff. Palkinnoksi Kivi sai 150 hopearuplaa, joka nykyrahassa vastaa noin 2\xc2\xa0400 euroa. H\xc3\xa4n osallistui kilpailuun viel\xc3\xa4 alkuper\xc3\xa4isell\xc3\xa4 nimell\xc3\xa4\xc3\xa4n Alexis Stenvall, mutta suomensi sen pian voittonsa j\xc3\xa4lkeen. Kiven palkitsemiseen vaikutti olennaisesti Fredrik Cygnaeuksen my\xc3\xb6nteinen kannanotto h\xc3\xa4nen puolestaan. _NEWLINE_Kullervon alkuper\xc3\xa4inen runomuotoinen k\xc3\xa4sikirjoitus on kadonnut, mutta my\xc3\xb6hemmin Kivi kirjoitti n\xc3\xa4ytelm\xc3\xa4st\xc3\xa4 uuden suorasanaisen version, jonka SKS p\xc3\xa4\xc3\xa4tti julkaista kokoelmassa N\xc3\xa4ytelmist\xc3\xb6 III vuonna 1864. SKS:n Tutkijakunta piti muokattua versiota huomattavasti parempana kuin alkuper\xc3\xa4ist\xc3\xa4 ja tohtori Oscar Toppelius vertasi Kive\xc3\xa4 jopa Shakespeareen, koska molemmat sijoittivat murhen\xc3\xa4ytelmiins\xc3\xa4 my\xc3\xb6s koomisia piirteit\xc3\xa4.\n_START_SECTION_\nMy\xc3\xb6hempi vaikutus\n_START_PARAGRAPH_\nKiven Kullervo on my\xc3\xb6hemmin toiminut innoittajana my\xc3\xb6s useille muille Kalevala-aiheisille tulkinnoille. Esimerkiksi Armas Launiksen vuonna 1917 kantaesityksens\xc3\xa4 saanut Kullervo-ooppera perustuu pitk\xc3\xa4lti Kiven n\xc3\xa4ytelm\xc3\xa4\xc3\xa4n. Aulis Sallinen puolestaan sai ajatuksen omaan Kullervo-oopperaansa n\xc3\xa4hty\xc3\xa4\xc3\xa4n vuonna 1981 KOM-teatterissa Kalle Holmbergin ohjaaman version Kiven Kullervosta.'